b'\n_START_ARTICLE_\nKapsida\n_START_PARAGRAPH_\nKaps\xc3\xadda je beljakovinski pla\xc5\xa1\xc4\x8d virusov, ki obdaja virusni genom in je sestavljen iz kapsomer, urejenih v poliedre ali vija\xc4\x8dnico._NEWLINE_Kapside na splo\xc5\xa1no razvr\xc5\xa1\xc4\x8dajo glede na njihovo zgradbo. Ve\xc4\x8dina virusov ima kapsido v obliki vija\xc4\x8dnice ali ikozaedra. Pri nekaterih virusih, na primer bakteriofagih, so kapside zapletenej\xc5\xa1ih oblik zaradi omejitev glede pro\xc5\xbenosti in elektrostati\xc4\x8dnosti.  Ikozaedri\xc4\x8dna kapsida je zgrajena iz 20 enakostrani\xc4\x8dnih trikotnikov in je v pribli\xc5\xbeno kroglaste oblike, medtem ko je vija\xc4\x8dna kapsida cilindri\xc4\x8dne oblike.  Ploskve, ki sestavljajo kapsido, so zgrajene iz ene ali ve\xc4\x8d beljakovin. Na primer, ploskve kapside virusa slinavke in parkljevke so zgrajene iz treh raznovrstnih beljakovin, poimenovanih VP1, VP2 in VP3.'